|  |  |  |
| --- | --- | --- |
| **Elem tartalma: Mid van, amit nem kaptál? Ha pedig kaptad*,* miért dicsekszel, mintha nem kaptad volna? (1Kor4,7)** | | Kategória: előadás |
| Jelöld be a szerző(k) opciót! (lenyíló lista)  Szerkesztő(k): Bezák Tamás | | Esemény: Találkozó |
| Kapcsolódó téma: | Kapcsolódó előadás: | |
| Régió: Összrégió | Település: | Időpont: 2019.09. |

Kapcsolódó anyagok:

Törzsanyag:

***Mid van…***

**Mid** van, amit **nem kaptál**? Ha pedig **kaptad**, miért dicsekszel, mintha **nem kaptad**volna? (1Kor4,7)

A javakat közösségi használatra kapjuk Isten országában.

***„Az Úr szavára lettek az egek” (Zsolt 33,6). Ez jelzi nekünk, hogy a világ egy elhatározásból, nem pedig a káoszból vagy a véletlenből származik, és ez még magasztosabbá teszi. A teremtő szó egy szabad döntést fejez ki. A világmindenség nem önkényes mindenhatóság, nem erőfitogtatás vagy önérvényesítő vágy eredményeként jött létre. A teremtés a szeretet rendjébe tartozik. Isten szeretete az alapvető oka minden teremtménynek: „Szeretsz mindent, ami van, és semmit sem utálsz abból, amit alkottál, mert ha gyűlölnél valamit, meg sem teremtetted volna” (Bölcs 11,24). Tehát minden teremtmény az Atya gyengéd szeretetének tárgya, ő ad neki helyet a világon. A legjelentéktelenebb létező mulandó kis élete is az ő szeretetének tárgya, és létezésének e néhány másodpercében ő veszi körül szeretettel. Nagy Szent Baszileiosz azt mondta, hogy a Teremtő „számítás nélküli jóság”[[1]](#footnote-1) is, Dante Alighieri szerint pedig „szeretet, mely mozgat napot és minden csillagot”. Ezért teremtett műveiből felemelkedünk „az ő szerető irgalmasságáig”.[[2]](#footnote-2)***

A teremtés javait igazságtalanul osztjuk el

**24.** Ez a túlzott erőforrás-felhasználás és szennyezés-kibocsátás azonban korántsem egyenletesen oszlik meg a világon. Egyes országok lakói végtelenül pazarló módon bánnak közös adományunkkal, a Föld természeti erőforrásaival. Az Egyesült Államok minden egyes lakosa átlagosan több mint 10 hektár területet venne igénybe, de Nyugat-Európa polgárainak 6–8 hektáros ökológiai lábnyoma is magasan a rendelkezésünkre álló szint fölött van. Nem lehetünk nyugodtak mi, magyarok sem. Átlagosan a fenntartható szint kétszerese ökológiai lábnyomunk, azaz ahhoz, hogy a Föld minden lakója azon a szinten élhessen, ahogy mi, két bolygóra lenne szükség. Többségünk jóval többet használ el a Föld javaiból, mint amennyi jutna.[[3]](#footnote-3)

**25.** A másik oldalon a globális Dél szegény, kiszolgáltatott országai állnak, amelyek lakóinak ökológiai térigénye csupán tizedhektárokban mérhető. A világ javainak több mint 80 százalékát a világ lakosainak kevesebb mint 20 százaléka birtokolja és használja fel. A tény, hogy a mi anyagi jólétünk nem idézett elő a jelenleginél nagyobb katasztrófát, csupán az ő szegényes életkörülményeiknek köszönhető. Gazdagságunk az ő rovásukra valósul meg, a fejlődés nyugati útja előttük örökre zárva maradhat. Ökológiai értelemben adósai vagyunk ezeknek az országoknak. Mindeközben gyakran ők vannak a leginkább kitéve például a klímaváltozás hatásainak, az aszályoknak, áradásoknak és hurrikánoknak. A globális Észak gazdag országai jobban tudnak védekezni ezen jelenségek ellen, nem ritkán olyan eljárások által, amelyek tovább súlyosbítják a szegény országok lakóinak gondjait. A szennyező iparágak kitelepítése ezekbe az országokba, mezőgazdaságuk erőszakos átalakítása a helyben szükséges termények helyett a fejlett világ által igényelt, „exportképes” termékekre, vagy az erő pozíciójából folytatott szélsőségesen igazságtalan és méltánytalan kereskedelem minket segít az alkalmazkodásban, a szegény országok rovására.

***Megfeledkezünk arról, hogy „az ember nem pusztán önmagát létrehozó szabadság. Az ember nem önmaga hozza létre önmagát. Az ember szellem és akarat, de természet is.”[[4]](#footnote-4) XVI. Benedek pápa atyai aggodalommal annak felismerésére hívott minket, hogy kárt szenved a teremtés, „ha mi magunk vagyunk a végső mérce, ha minden egyszerűen a mi tulajdonunk, és ha a fogyasztás kizárólag minket vesz figyelembe. A teremtett világ eltékozlása akkor kezdődik, amikor már nem ismerünk semmilyen tekintélyt magunk felett, hanem csak saját magunkat látjuk.”[[5]](#footnote-5)***

***Bartholomaiosz a környezeti problémák etikai és lelki gyökereire azt javasolta, hogy térjünk át a fogyasztásról az áldozathozatalra, a mohóságról a nagylelkűségre, a pazarlásról javaink másokkal való megosztására, olyan aszkézist gyakorolva, amellyel „megtanulunk adni, és nem csak lemondani. Ez a szeretet egyik módja: lépésről lépésre átlépünk abból, amit én akarok, abba, amire Isten világának szüksége van. Ez felszabadulás a félelemből, a mohóságból, a függőségből.”[[6]](#footnote-6) Nekünk, keresztényeknek ezenfelül az a feladatunk, hogy „elfogadjuk a világot mint a szeretetközösség [kommunió] szentségét, mint az Istennel és a felebarátainkkal globális szinten történő osztozás módját. Alázatos meggyőződésünk, hogy az isteni és az emberi összefonódik Isten teremtése varratlan köntösének legkisebb részletében, sőt bolygónk legkisebb porszemében is.”[[7]](#footnote-7)***

***Ha figyelmet fordítunk a szépségre és szeretjük, az segít, hogy kilépjünk a haszonelvű pragmatizmusból (A pragmatizmus szerint egy elmélet csak akkor helyes, ha az a gyakorlatban is megvalósítható, igazolható.). Ha valaki nem tanul meg megállni, hogy észrevegye és értékelje a szépet, nem meglepő, hogy minden használati tárggyá és gátlástalan visszaélés tárgyává válik számára.***

Amennyiben az ember a gazdaságban, így a környezetgazdaságban is lejátszódó folyamatok alapja, cselekvő alanya, annyiban elmondhatjuk, hogy az emberi gondolkodásmód – tehát az, ahogyan az egyén és a közösségek motivációja, célmeghatározása, racionalitása, hite, akarata, kapcsolatai alakulnak – határozza meg azt a gazdasági rendet, ill. világrendet, amelyben él. Így ha az ember gondolkodásmódja változik, változni fognak konkrét cselekedetei is, ennek alapján a gazdaság rendje és a világ rendje is, továbbá vele együtt az emberiség jövőjét meghatározó természeti környezet ügye is.[[8]](#footnote-8)

...az ember sajátos célja az erények (jó készség, mely az embert és tetteit jóvá teszi – 4 sarkalatos erény: okosság, igazságosság, mértékletesség, lelkierősség) általi saját tökéletesség elérése, a másokért (közjóért) való munkálkodás és egy kontemplatív, lelki élet. Erich Fromm szerint ez az ember önmaga legésszerűbb – természete szerinti – szeretete (önszeretet), azaz (objektív) önérdeke. Ezzel szemben az utilitarizmus (szubjektív) önérdek fogalma az önzéssel azonosítható, vagyis „önző módon való önérdekkövetés.”[[9]](#footnote-9)

**128.** Számunkra a teremtett világ védelméről való gondoskodás, az Egyház álláspontjának bemutatása az Evangélium hirdetésének új lehetőségét is jelenti. Hiszen úgy tűnik az élet esetlegességének és törékenységének ezen új – bizonyos szempontból radikális – módon történő megtapasztalása jelenti az új közös nyelvet, amelyet minden ember ért, és amely jó eszköznek mutatkozik Jézus Krisztus Evangéliuma, az Üdvösség, a keresztény emberkép és a krisztusi értékrend bemutatására. A természet rendjének bemutatása jó alapot jelenthet az objektív természetes erkölcsi törvény (lex naturalis[[10]](#footnote-10)) újbóli fölfedezésére, ami lényegileg megfelel és harmóniában van az ember személyes természetével. Ezért a teremtett világ védelmének gyakorlata hatással van az emberi élet más területeire is: a személyes kapcsolatokra, az alapvető emberi viszonyokra, a közösségi életre, a házasság és az élet védelmére.[[11]](#footnote-11)

„A környezetvédelem az egész emberiségnek szóló kihívás. Közös és átfogó kötelességről van szó, közös tulajdonunk megóvásáról, amely mindenkit szolgál” (CA 40). A téma fölvetésével és tárgyalásával – a sokszor sokkoló adatok ellenére sem – a tehetetlenség érzését, a félelmet szeretnénk elültetni, erősíteni, vagy a félelemből való cselekvésre ösztönözni. Éppen ellenkezőleg: a krisztusi meggyőződésből való reményteli önálló, felelős cselekvésre szeretnénk indítani. A remény evangéliumával lépünk ennek a feladatnak a megoldása érdekében.[[12]](#footnote-12)

A megelőzés területén minden környezetvédelemi és éghajlatváltozási program része az energiafelhasználás, az üvegházhatású gázok kibocsátásának és magának a fogyasztásnak a csökkentése. Az általánosan elfogadott érvek mellett az energiafelhasználás csökkentése mellett a következő érvek hozhatók fel: az energiaellátás függetlenségének és stabilitásának növekedése, költségcsökkentés, a közösség összetartó erejének növelése és végül erkölcsi szempontok. Elsősorban az épületek energiafelhasználása, a közlekedés és a vásárlási szokások területén vannak már jól kidolgozott és alkalmazható programok. Ezek azok a területek, ahol a vallásos közösségek különös módon is példát adhatnak – mint jel és kovász – a fogyasztói társadalom többi tagja számára. Egy keresztény ember életében ugyanis az önmegtartóztatás, a böjt értelemmel teli cselekedet. Minden embert, családot és közösséget arra biztatunk, hogy vizsgálják meg: mindennapi életük során fogyasztásukkal milyen mértékben járulnak hozzá a természet erőforrásainak kimerüléséhez és a környezet szennyezéséhez?[[13]](#footnote-13)

A javak megosztása, anyagi javak közössége: az igazságosság, a szeretet és a rászorultság alapján kell, hogy történjék, bölcsen és nagylelkűen. Az anyagi javak jelszerű, prófétikus megosztása hatékony eszköznek látszik a jogtalan és bűnös fölhalmozás és kihasználás mentalitásával szemben. A természeti törvények megismeréséhez, a természet szeretetének növekedéséhez és a föld „sebeinek gyógyításához” is hozzájárulhat, ha a birtokunkban lévő földet – akár csak szimbolikusan is – újból művelni kezdjük. Ennek a tevékenységnek már nem az anyagi haszon ad értelmet, hanem – az eddig felsoroltak mellett – a kialakuló, újra felfedezett társadalmi normák, ahol a természet és a társadalom közötti harmónia helyreállítása az egyik legfontosabb érték. Fontos, hogy minél többen újra szoros kapcsolatot alakítsanak ki a természettel és magával a termőfölddel.[[14]](#footnote-14)

***(Farkas László 2009-es tábori előadásából)***

***Néhány tipp:***

Pazarlás – stop; Természet védelme – energiatakarékosság (pl. leoltom a lámpát), környezettudatos magatartás (nem szemetelek, műanyag üvegeket, szatyrokat nem halmozok). Ne gyűjts tárgyakat, s amitől lehet szabadulj meg (pl. nem használt ruhák, ajándékok). Határozd el, hogy egy évig nem veszel új ruhát. Kevesebbet, de tartalmasabban beszélj! Cserélj valamit valakivel (pl. ruhát), oszd meg, ami a tiéd (gondolataidat, idődet, dugi kajádat), hisz a javakat közösségi használatra kapjuk Isten országában (ami az enyém, az a tiéd is), ebben az Országban akarunk élni. A szegények perselyére vagy egyéb jótékony célra, tedd félre a zsebpénzed egy részét. Dolgozz keményen, amiben tudsz, segíts, szolgálj! A szegénység a gyakorlatban azt jelenti, hogy szerények az igényeink és törekszünk egyszerűen élni. Határozd el, hogy nem a világ anyagi igényei alapján fogsz gyermekeket vállalni, hanem Isten akarata szerint kész leszel vállalni akár a tisztes szegénységet is.

Mit nehéz kölcsön adnod? Hogyan oszthatnád meg fizikai és lelki javaidat jobban a táborban és azután?

Használhatják-e a dolgaidat mások? Miben hat rád a versenyfogyasztás és a divat?

Neked mi az igazi kincsed, mire költesz, mire nem sajnálsz pénzt, időt és energiát fordítani (pl. sport-siker, tanulmányi-siker, szerelem, haverok, számítógép stb.)?

Mit tekintesz életcélodnak?

Te mit fogadsz meg a tábor idejére, s azutánra azért, hogy Isten országa szegényeinek boldogságát megéld?

# A teremtett világgal együtt mondott keresztény ima

Áldunk téged, Atyánk,  
minden teremtményeddel együtt,  
melyek erős kezedből kerültek ki,  
a tieid,  
telve vannak jelenléteddel és gyengéd szereteteddel.  
Áldott légy!

Isten Fia, Jézus,  
általad teremtetett minden.  
Testet öltöttél Mária anyai méhében,  
e föld részévé lettél,  
és emberi szemmel nézted a világot.  
Ma benne élsz minden teremtményben  
feltámadottként, dicsőségben.  
Áldott légy!

Szentlélek, te világosságoddal  
az Atya szeretete felé irányítod ezt a világot,  
és kíséred a teremtés fájdalmas sóhajtozását,  
de ott élsz a mi szívünkben is,  
hogy a jóra ösztönözz minket.

Áldott légy!  
Egy és hármas Urunk,  
végtelen szeretetű csodálatos közösség,  
taníts meg, hogy meglássunk téged  
a világmindenség szépségében,  
ahol minden rólad beszél!  
Indíts minket dicséretre és hálára  
minden egyes teremtményedért!  
Add meg a kegyelmet,  
hogy szoros egységben érezzük magunkat  
mindazzal, ami létezik!

Szeretet Istene,  
mutasd meg helyünket ebben a világban,  
hogy szereteted eszközei legyünk  
minden élőlény számára ezen a földön,  
hiszen te egyikükről sem feledkezel meg!

Világítsd meg a hatalom és a pénz birtokosait,  
hogy óvakodjanak a közömbösség bűnétől,  
szeressék a közjót, segítsék a gyengéket,  
és legyen gondjuk erre a világra, ahol lakunk.

A szegények és a föld ezt kiáltják:  
Urunk, ragadj meg minket hatalmaddal és világosságoddal,  
hogy védjünk minden életet,  
hogy egy jobb jövőt készítsünk,  
hogy eljöjjön a te országod,  
az igazságosság, a béke, a szeretet és a szépség országa!  
Áldott légy!

Ámen.

Eszközigény:

1. Homilia in Hexaemeron, 1, 2, 10: PG 29, 9. [A magyar kiadásban: „túláradó jóság”: Elsô homília a teremtéstörténet hat napjáról: A kappadókiai atyák, Szent István Társulat, Budapest 1983, 52.] [↑](#footnote-ref-1)
2. FERENC PÁPA LAUDATO SI’ KEZDETŰ ENCIKLIKÁJA, KÖZÖS OTTHONUNK GONDOZÁSÁRÓL 77. [↑](#footnote-ref-2)
3. FELELŐSSÉGÜNK A TEREMTETT VILÁGÉRT „Minden általa és érte teremtetett…” (Kol 1,16) A Magyar Katolikus Püspöki Konferencia körlevele a teremtett világ védelméről 24. [↑](#footnote-ref-3)
4. Beszéd a Német Szövetségi Képviselőház [Bundestag] előtt Berlinben (2011. szeptember 22.): AAS 103 (2011) 664. [↑](#footnote-ref-4)
5. Beszéd a Bolzano-Bressanone Egyházmegye papságához (2008. augusztus 6.): AAS 100 (2008) 634. [↑](#footnote-ref-5)
6. Konferencia az utsteini monostorban, Norvégia (2003. június 23.). [↑](#footnote-ref-6)
7. Beszéd: „Global Responsability and Ecological Sustainability: Closing Remarks” [Globális felelősség és az ökológiai fenntarthatóság: Zárszó], I. halki csúcstalálkozó, Isztambul (2012. június 20.). [↑](#footnote-ref-7)
8. FELELŐSSÉGÜNK A TEREMTETT VILÁGÉRT „Minden általa és érte teremtetett…” (Kol 1,16) A Magyar Katolikus Püspöki Konferencia körlevele a teremtett világ védelméről 89. [↑](#footnote-ref-8)
9. uo. 99. [↑](#footnote-ref-9)
10. az erkölcsi életet szabályozó első és alapvető normák összessége, az [→erkölcsi rend](http://lexikon.katolikus.hu/E/erkölcsi%20rend.html) meghatározója. - A **természetes erkölcsi törvény** az embert belülről, a [→lelkiismeret](http://lexikon.katolikus.hu/L/lelkiismeret.html)ben készteti a jó megtételére és a rossz kerülésére. Föltételezi a cselekvő [→szabad akarat](http://lexikon.katolikus.hu/S/szabad%20akarat.html)át, mellyel magáévá teszi a **ermészetes erkölcsi törvény**ben foglaltakat. Vele szemben a jogi törv. csak külsőleg kényszerít, s a cselekvő akarata ellenére is tud érvényesülni.  [↑](#footnote-ref-10)
11. uo. 128. [↑](#footnote-ref-11)
12. uo. 132. [↑](#footnote-ref-12)
13. uo. 157. [↑](#footnote-ref-13)
14. uo.162. [↑](#footnote-ref-14)